CELEX: 62008TN0439
Language: el
Date: 2008-09-30 00:00:00
Title: Υπόθεση T-439/08: Προσφυγή της 30ής Σεπτεμβρίου 2008 — Αγαπίου-Ιωσηφίδη κατά Επιτροπής και Εκτελεστικού Οργανισμού Εκπαίδευσης, Οπτικοακουστικών Θεμάτων και Πολιτισμού

20.12.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 327/34
            
         Προσφυγή της 30ής Σεπτεμβρίου 2008 — Αγαπίου-Ιωσηφίδη κατά Επιτροπής και Εκτελεστικού Οργανισμού Εκπαίδευσης, Οπτικοακουστικών Θεμάτων και Πολιτισμού
   (Υπόθεση T-439/08)
   (2008/C 327/61)
   Γλώσσα διαδικασίας: η γαλλική
   Διάδικοι
   
      Προσφεύγουσα: Καλλιόπη Αγαπίου-Ιωσηφίδη (Λευκωσία, Κύπρος) (Εκπρόσωπος: Κ. Ιωσηφίδης, δικηγόρος)
   
      Καθών: Επιτροπή των Ευρωπαϊκών Κοινοτήτων και Εκτελεστικός Οργανισμός Εκπαίδευσης, Οπτικοαουστικών Θεμάτων και Πολιτισμού
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               Να ακυρώσει την απόφαση του Εκτελεστικού Οργανισμού Εκπαίδευσης, Οπτικοακουστικών Θεμάτων και Πολιτισμού (στο εξής: του Οργανισμού), της 1ης Αυγούστου 2008, με την οποία ο Οργανισμός, ενεργώντας υπό τον έλεγχο της Επιτροπής, αρνήθηκε στην προσφεύγουσα την πρόσβαση, που είχε ζητήσει με επιστολή της της 3ης Μαρτίου 2008, σε ορισμένα έγγραφα του φακέλου αριθ. 07/0122 σχετικά με την ανάθεση στο Πανεπιστήμιο της Κύπρου Κέντρου Αριστείας Jean Monnet·
            
         
               —
            
            
               Να ακυρώσει την απόφαση της Επιτροπής C(2007) 3749, της 8ης Αυγούστου 2008, σχετικά με την ατομική απόφαση χορηγήσεως επιδοτήσεως στο πλαίσιο του προγράμματος δια βίου μάθησης, υποπρόγραμμα Jean Monnet·
            
         
               —
            
            
               Να καταδικάσει τον Οργανισμό και την Επιτροπή στα δικαστικά έξοδα στα οποία υποβλήθηκε η προσφεύγουσα στο πλαίσιο της υπό κρίση διαδικασίας.
            
         Ισχυρισμοί και κύρια επιχειρήματα
   Με την υπό κρίση προσφυγή, η προσφεύγουσα ζητεί την ακύρωση, αφενός, της αποφάσεως του Εκτελεστικού Οργανισμού Εκπαίδευσης, Οπτικοακουστικών Θεμάτων και Πολιτισμού, της 1ης Αυγούστου 2008, με την οποία δεν της επετράπη η πρόσβαση στα έγγραφα σχετικά με την ανάθεση Κέντρου Αριστείας Jean Monnet στο Πανεπιστήμιο της Κύπρου και, αφετέρου, της αποφάσεως της Επιτροπής C(2007) 3749, της 8ης Αυγούστου 2008, σχετικά με την ατομική απόφαση χορηγήσεως υποτροφιών στο πλαίσιο του προγράμματος δια βίου μάθησης, υποπρόγραμμα Jean Monnet, στο μέτρο που εισηγείται την επιδότηση του Πανεπιστημίου της Κύπρου για τη δημιουργία Κέντρου Αριστείας Jean Monnet.
   Προς στήριξη του αιτήματός της περί ακυρώσεως της αποφάσεως του Οργανισμού της 1ης Αυγούστου 2008, προβάλλει ότι ο Οργανισμός παραβίασε το προσωπικό της δικαίωμα πρόσβασης σε ορισμένα έγγραφα, όπως αυτό απορρέει, ιδίως, από την αρχή της διαφάνειας που περιλαμβάνεται στα άρθρα 1, δεύτερο εδάφιο, και 6 της Συνθήκης για την Ευρωπαϊκή Ένωση, από το άρθρο 255 ΕΚ και από τον Χάρτη Θεμελιωδών Δικαιωμάτων της Ευρωπαϊκής Ένωσης, στον βαθμό που το όνομά της χρησιμοποιήθηκε από τρίτους (το Πανεπιστήμιο της Κύπρου) σε διοικητικό φάκελο υποβολής υποψηφιότητας, με σκοπό την άντληση οφέλους χωρίς τη συγκατάθεσή της. Υποστηρίζει ότι, υπό τις συνθήκες αυτές, έχει το δικαίωμα να ελέγξει το ακριβές περιεχόμενο και/ή την ακρίβεια των προσωπικών στοιχείων καθώς και τον σκοπό και το πλαίσιο της χρησιμοποίησής τους.
   Προβάλλει, εξάλλου, ότι ο διευθυντής του Οργανισμού δεν είναι αρμόδιος να αποφανθεί επί της επιβεβαιωτικής αιτήσεως προσβάσεως στα έγγραφα και ότι η απόφαση του Οργανισμού της 1ης Αυγούστου 2008 ελήφθη κατά παράβαση του κανονισμού 1049/2001 (1) καθώς και του εσωτερικού κανονισμού της Επιτροπής.
   Εν πάση περιπτώσει, στον βαθμό που το Πρωτοδικείο έκρινε ότι ο διευθυντής του Οργανισμού ήταν αρμόδιος να λάβει την προσβαλλόμενη απόφαση, η προσφεύγουσα προβάλλει ότι η απόφαση ελήφθη κατά παράβαση πολλών διατάξεων του κανονισμού 1049/2001, ιδίως των άρθρων 7.1, 8.1 και 15.1. Κατά την προσφεύγουσα, ο Οργανισμός ερμήνευσε εσφαλμένως πολλές άλλες διατάξεις του ίδιου κανονισμού, ιδίως δε τα άρθρα 4.4, 4.5, 4.1, στοιχείο β' και 4.2 και εφάρμοσε πλημμελώς την αρχή της διαφάνειας και την έννοια του υπερισχύοντος δημοσίου συμφέροντος. Η προσφεύγουσα προβάλλει επίσης ένα λόγο ακυρώσεως που στηρίζεται στην έλλειψη της απαιτούμενης αιτιολογίας της προσβαλλόμενης αποφάσεως.
   Προς στήριξη του αιτήματός της περί ακυρώσεως της αποφάσεως C(2007) 3749 της Επιτροπής, της 8ης Αυγούστου 2008, η προσφεύγουσα προβάλλει ότι η Επιτροπή υπέπεσε σε πταίσμα παραλείποντας να εξακριβώσει αν η προσφεύγουσα είχε δώσει τη συγκατάθεσή της να συμπεριληφθούν τα προσωπικά της στοιχεία στο έντυπο υποψηφιότητας που υπέβαλε στην Επιτροπή το Πανεπιστήμιο της Κύπρου. Κατά την προσφεύγουσα, η Επιτροπή έπρεπε να διαπιστώσει ουσιαστική πλημμέλεια του υποβληθέντος σχεδίου και να ανακαλέσει την απόφασή του ή να λάβει άλλα αναγκαία μέτρα.
   Η προσφεύγουσα υποστηρίζει επίσης ότι η Επιτροπή υπέπεσε σε πταίσμα κατά την ανάλυση των κριτηρίων επιλεξιμότητας της υποψηφιότητας που υπέβαλε το Πανεπιστήμιο της Κύπρου.
   
      (1)  Κανονισμός (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής, ΕΕ L 145, σ. 43.